তমালিকা কর্মকার
তমালিকার অভিনয় শুরুটা মঞ্চ থেকেই, যখন তার বয়স ছিল মাত্র তিন বছর। ১৯৯২ সালে আরণ্যক নাট্যদল প্রযোজিত মামুনুর রশীদের লেখা ও আজিজুল হাকিম নির্দেশিত নাটক "পাথর" এর মাধ্যমে তার মঞ্চাভিনয় শুরু। এরপর আরণ্যক দলের অন্যতম নাটক "ইবলিস", "জয়জয়ন্তী", "খেলা খেলা", "ওরা কদম আলী", "প্রাকৃতজন কথা", "রাঢ়াঙ", "বিদ্যাসাগর" এবং ময়ূর সিংহাসনে অভিনয়ের মধ্য দিয়ে থিয়েটার অঙ্গনে বেশ জনপ্রিয়তা পান।
চয়নিকা চৌধুরী
চয়নিকা চৌধুরী একজন নাট্য নির্মাতা। টেলিভিশনের তার প্রথম প্রচারিত নাটক "এক জীবনে"। এটি তারই লেখা নাটক। চয়নিকার লেখা প্রথম স্ক্রিপ্ট নিয়ে ১৯৯৮ সালে "বোধ" নামের নাটক তৈরি করেন মাহফুজ আহমেদ। এতে অভিনয় করেছিলেন শমী কায়সার ও মাহফুজ আহমেদ। ২০০১ সালে থেকে ২০১২ সাল পর্যন্ত চয়নিকা চৌধুরী নির্মাণ করেছেন ১২টি ধারাবাহিক নাটক এবং নাটক ও টেলিফিল্ম নির্মাণ করেছেন ১৯৩টি। টিভি চ্যানেলগুলোতে দেড়শ’ নাটক প্রচার হয়েছে একজন নারী নির্মাতার মধ্যে তিনি শীর্ষে আছেন। পাশাপাশি একটি বিশেষ দিবসে একজন নারী নির্দেশকের একসঙ্গে নয়টি নাটক প্রচার হওয়ার ঘটনাও ঘটেছে চয়নিকা চৌধুরীর ক্ষেত্রে। তিনি নাটক লেখা শুরু করেন ১৯৯৫ সালে। নাটক পরিচালনা শুরু করেন ২০০১ সালে। চয়নিকা চৌধুরী’র স্বামী অরুণ চৌধুরী একজন জনপ্রিয় নাট্য নির্মাতা।